khistorydata/jeongjo-sjw-relations huggingface dataset:
정조 22년 · 목
刑曹啓言永同囚朴秀榮獄事就議大臣則右議政李秉模以爲囚供則節節窘遁證招則事事平實雖欲起疑無以拈出云臣等以爲呼字詬辱不堪見凌之憤使人曳出必欲甘心乃已强弱不同頭勢可怕畢竟執髻相搏之狀林先才之目見而執持者卽秀榮也何故殺人之說金三金之耳聞而指斥者亦秀榮也一聲叫若三呼囊岸便是大惡將死之鳴汝死我死盛氣以答足驗秀榮肆惡之勢何況打兩人與打一人等耳之說索藥吃喝渠口自出則殆同春雉之鳴尤著鬪獸之跡合施當律無容更議各別嚴訊期於得情之意請分付道臣敎以班賤之別自有常分衣笠之破不過薄物而白晝大道之上公然詬辱一鄕兩班呃哱之不足至於呼其字如呼小兒名以大惡儘不虛得似此頑悍漢子宜乎被人驅踢而殺人償命三尺至嚴不可以死者之惡有所低昂輕重於償命之法此獄肯綮專在於秀榮之推諉貴永尙不輸款必以渠招之違端覷破渠犯之眞贓然後方可使無辭自服粧撰不得今以秀榮發明之招觀之秀榮則執髻貴永則持杖執髻者易於踢持杖者必也打而屍帳傷痕但見踢傷初無打痕則大惡之致死自歸秀榮之足踢看證先每之招可謂準備語指使隨從之別猶屬第二義只將此一款使之仍推鄕村虛巿之間鬪鬨殺越之變太半是酒氣所使朴秀榮李大惡事卽其一也近來牛酒松三禁諸路蕩然苟欲申嚴宜從現發者始當該守令及不飭之道臣從重推考
정조 22년 · 강
命靑陽囚私婢丁愛仍推
정조 22년 · 목
刑曹啓言靑陽囚私婢丁愛獄事就議大臣則右議政李秉模以爲以女子而殺男子已極妖兇援無罪而歸有罪尤切駿憤審恤之論恐難議到云臣等以爲壯男被打於女人七日內致命事不近理跡涉可疑而細考獄案則丁愛至兇至毒之物也藉太望病死之屍親覘信孫恐怯之氣色托以葬需討索錢財未得克慾恣意亂打遍身傷痕率多要害而信孫妻之莫敢誰何尹宗甲之挽止不得可見悍女之毒手甚於蛇蝎自有殺獄以來未聞巾裳之驅殺丈夫若此之凶殆亦反常之變也至今抵賴終不輸款尤爲痛惋更加各別嚴刑期於取服之意請分付道臣敎以殺獄何限而女人之手驅男子至於致命實是罕有之變信孫壯男耳豈肯俛首受驅於一女子之手而殺人二字先已氣死任其手勢之兇毒致此擧體之傷損參情究理勢所使然使之仍推
정조 22년 · 강
命鴻山囚李應駿李乭石仍推
정조 22년 · 목
刑曹啓言鴻山囚李應駿獄事就議大臣則右議政李秉模以爲至嚴至微者制法之意也應駿爲首乭石爲從道啓曹讞便皆歸一則其所擬律亦當劃一不當分而二之曹讞中具格處斷者若指不分首從之律則恐不可更以毀棄符驗之律擬於乭石若以毀棄符驗之律謂之襯合則竝當依右律施行豈宜急於同置一律强於一罪之中分以二律乎令道臣具格登聞後律名指一處斷似合法意云臣等以爲指嗾妖侄竊符投火之狀應駿旣已輸款則非無首從之別若其關係甚重者則造謀與手犯其罪一也所以年前曹讞中雖以具格處斷擬於應駿毀棄符驗律請勘乭石而其實則皆一律也若於乭石當用毀符之次律云爾則將來此等之患有不可不念此豈細故也哉夫官屬之含憾作變固多有之而此則非特前古所無事關軍律非可以首從分輕重且今之所欲窮覈者不過是和應一節而乭石旣服其自犯應駿亦以指使輸款則又何有更覈之端乎請分付道臣具格啓聞後稟處敎以法綱解弛人不知畏本道有淸安延東標犯逼官長之獄而又有李應駿等兵符偸竊之獄俱關罔赦之罪至於應駿等兼干紀律至今覇縻不爲究竟若是而何以生道懲他乎京外掌法者其所按律若是玩愒尤豈不駭然之甚乎大臣及卿等言甚是嚴飭道臣卽爲具格狀聞
정조 22년 · 강
命淸安延東標仍推推湖西伯飭道內兵使及各鎭營將延哥之在逃者刻期捉得
정조 22년 · 목
刑曹啓言淸安延東標事就議大臣則右議政李秉模以爲延可用兄弟之尙未捕捉未成獄體而在囚諸人之多年未決亦甚可悶合有分等酌決之道云臣等以爲國家之所以維持者名分是也苟有干犯於其間者罪不容誅至右淸安之延楊等獄非可以尋常干犯論者民習之頑悖胡至此哉身爲邑民設有憾怒於舊官似此作黨逞凶之擧將不知釀出何等變怪凡明火殺人尙不分其首從況此白晝官路分屯兩處或劍或杖一邊放火前官之不死特幸耳其擧措之凶悖不啻如火賊殺人則雖以火賊律斷之未爲過也況於作魁之延東標造謀之楊漢祚其所用律尤無可疑甫川之先犯松峙之徑散莫非同惡之跡則此等罪犯豈可以已成未成有所區別乎或謂漢祚無同參之跡則前後査案何不槪見而今之有此說者尤見其獄老之奸也至若在逃之三延尙未就捕非但獄體之未具出場無日其爲壞損紀綱萬萬寒心該道臣爲先從重推考使之嚴飭道內兵使及各營將處多方譏詗刻期捉得之意請分付該道道臣敎以尙未決折屢至登徹寧有如許國綱道伯問備事嚴飭各鎭跟捕事竝依僉議施行
정조 22년 · 강
命南平囚崔己贊仍推
정조 22년 · 목
刑曹啓言南平囚崔己贊獄事臣等就議大臣則右議政李秉模以爲失鼎之情添以衝火之說執桍之擧遽排築膝之勢詞證俱備實因明的無容他議云臣等以爲失鼎衝火旣疑且怯猝地凌犯怒氣斗激拳膝交加驅築備至朝纔起鬪午已致命其手勢之猛毒獄情之明著如此況其隨仆腹上已是輸疑之招好樣周旋自著乞命之狀雖曰曾是渠家之雇工而入則爲奴主出則爲路人旣出之後非可以雇法論也似此獄案實無可議各別嚴訊期於取服之意請分付道臣敎以此案前後審閱非止一再猛驅毒踢當日致命雇工之入爲奴主出爲路人旣出之後非可以雇法論云者卿等言是使之仍推
정조 22년 · 강
命古阜囚私奴元昌事更査後稟處
정조 22년 · 목
刑曹啓言古阜囚私奴元昌獄事臣等就議大臣則右議政李秉模以爲欲掩情頭之三踢輒委鍤柄之一揮道啓所謂旣犯殺越亦關風化者無容別生他見云臣等以爲奴主共犯歸罪其奴雖或爲一分可疑之端而考之獄案參以律文要害之速死必死傷痕之或輕或重自可辨別其夫目見其妻之被捽則血氣之憤必致驅踢之猛其主欲禁兩奴之鬪鬨則鍤柄之打或出解紛之意事情之緊歇此可推知則元昌之爲正犯斷然無疑而終始推諉一直抵賴尤萬萬兇寧依前訊推期於輸款敎以實因詞證足可曰十分無疑無疑之中亦有終不能釋然者佑發之打在於元昌之踢之前乎則者斤老味之招有曰佑發憤兩漢相鬪倒執鍤柄先打奉世一次元昌避走故追及一打云元昌旣不暇於避走則其鬪自釋矣旣釋更犯踢之至三而彼佑發者前何心而必欲挽解至於擧鍤打之後何心而坐視不救任其亂踢至死乎在於元昌之踢之後乎則腎岸被踢昏絕垂死之人佑發從又下手決無是理也正犯執定何等審愼處而打先踢後與踢先打後檢招推案一無指的覈出何也且佑發之父守邦不惜重賂左右誘囑敢欲私和手脚慌亂抑又何也佑發主也而豪富元昌奴也而單弱且詞證諸人卽皆佑發奴屬與戶下德奉以死者同氣猶不免折入於佑發父子利啗威脅之中其他尙何足說也莫曰年久而鐵案已成難測者獄情可哀者無告一番更覈在所不已分付道臣親執詳査具意見論理狀聞後稟處
정조 22년 · 강
命泰仁囚金者斤老味仍推
정조 22년 · 목
刑曹啓言泰仁囚金者斤老味獄事臣等就議大臣則右議政李秉模以爲德貴之爛死誠極慘毒而若以者斤老味歸之於投火燒殺之科則恐非本情蓋其根因雖在被擠於火焰若其焦爛實由弊衣之延燒如使樵軍輩不爲逃避竝力解脫豈至有此境乎然則推擠之罪反輕不救之罪忒重而此罪彼罪俱着於渠之一身有難輕議云臣等以爲一束茅草辛勤刈取以爲糊口之資反作戕身之階遍身焦爛殆無完膚樵軍四散終不救出當初惡山燒火之論雖極可惡若無者斤老味手擠之擧則豈至爛死之境乎火焰方熾推而納之從而解之曰非我殺之由其鶉衣之易燃也烏乎可哉旣作殘酷之擧反懷掉脫之計燃燒則自服推擠則抵賴究厥情節尤極兇獰解衣掩屍眞贓已露同伴立證一辭無異渠雖百喙焉敢發明斯速輸款如法償命以洩死者之冤事請分付道臣敎以情節之慘毒固無可言而見其烈火及身命在晷刻猶不驚遑救拔任其至死此亦可謂有一分人心乎四人合力必無愛憎而三人指目皆歸豈無所以云者前伯題語是矣使之仍推
정조 22년 · 강
命泰仁囚金相彥仍推
정조 22년 · 목
刑曹啓言泰仁囚金相彥獄事臣等就議大臣則右議政李秉模以爲此獄則考之文案參以證招本傷致命終未知其十分明的加辜限之當否實有所未曉然云臣等以爲敢藉譏詗之任多陷平民之狀已於紅絲之威脅墨蛙之誑譎而可以推知惟彼鄭光石旣非竊鐵遽施惡刑杖磨之傷遍於臀腿徽纆之痕通於臂脚水腫仍以盡腐筋骨至於俱露其能延拖日子亦云異矣況其染痢等說都歸粧撰者乎所謂古幸限雖或差過五日而猶在本傷十日如限之內則此非可以參恕論者而大臣之意如此請上裁敎以誣脅平民私施惡刑畢竟致死卽因本傷則何論辜限內外乎無論京外所謂捕盜校卒輩虐害良民不一其端唉彼無告抱此冤酷者豈一鄭光石乎辜限雖過加倍有律償命之律不施於相彥此輩惡習何所懲戢使之仍推
정조 22년 · 강
命扶安囚金孟用仍推
정조 22년 · 목
刑曹啓言扶安囚金孟用獄事臣等就議大臣則右議政李秉模以爲推案詳於檢案一節深於一節元犯已定獄理無疑云臣等以爲含憤於失匙起怒於索鍬卽地戕人曳棄畓中脅持隣里圈劃列名而額上鮮血終不得掩覆則乃以狐迷烏啄之說白地做出傳播遠近其用意之至兇設計之絕悖實所罕見尹山之招指陳行兇之器仗李女之供明言執臂之光景則雖以兇身之獰頑必無發明之道而全事牢諱甚至於不見形影云者尤萬萬兇獰各別嚴訊斯速取服之意請分付道臣敎以下手設計一何兇巧至此與尹山伊李召史頭面取招之後難容別議道啓曹讞可見公論所在使之仍推
정조 22년 · 강
命古阜囚林乻朴仍推
정조 22년 · 목
刑曹啓言古阜囚林乻朴獄事臣等就議大臣則右議政李秉模以爲染病與否雖曰落空惟願速死卽是重囚之例供道啓所謂便是輸款無或傷於太易乎雖然旣不能拈其必生之端則何敢遽然論斷云臣等以爲始懷沒捉之疑終激凌分之怒觸胸撞背死後之實因端的委痛唾血生前之症祟分明敢以逃生之計粧出遘癘之說而査案落空奸狀莫掩畢竟所供惟願速死則以情以法初無拈疑之端依前嚴訊期於輸款之意請分付道臣敎以患癘與否屢經査案此所以昨夏判下中有難遽議傅生者使之仍推
정조 22년 · 강
命珍山決放罪人朴賛儀事令扶安縣監李允行更査
정조 22년 · 목
刑曹啓言觀此全羅監司李得臣査啓則李福賛之鳴冤誠爲無嚴蓋福賛之父萬吉因朴賛儀之逼葬於渠山近處起訟見落肆其憤毒夜掘賛儀父母之窆侵犯其同穴兩骸賛儀聞變要路亂打便同當下致死則賛儀固元犯而以律言之掘塚見屍已是一律況於暴露其白骨乎以情言之爲人子者見其父母白骨被人發掘則一見讎人卽地甘心不暇告官亂驅至死雖犯擅殺之科卽亦天理人情之所不容已此所以昨年審理時因該道伯所引子復父讎之律至承杖放之命而仍下道伯得人之褒矣然則賛儀豈不爲福賛之讎而萬吉之罪死固有餘則其死也不死於賛儀而死於律也在福賛之道要當以周官所載殺人而義者令勿讎之法爲正可也乃反構捏虛妄變幻事實以至擊錚之境雖亦出於人子痛迫之情而其蔑法紀誣天聽之罪固不可不懲照法嚴處至於賛儀則已承原恕之處分而考於律稽於禮誠無以加其罪依前判付放送之意請竝分付道臣敎以昨年此獄之判下也以道伯之直決爲當曹啓之飜案爲非者蓋以復讎之義大關倫常倫常之於刑政有輕重先後之別乃者李福賛擊錚査啓出而不能無及復然疑者賛儀之爲父塚而殺人旣云復讎則福賛之痛父死而欲報獨非倫常乎韓愈所謂丁寧其意於禮深沒其文於法者政恐怨怨相報無時可已也似此獄案等是復讎等是倫常而一則原恕不罪一則直驅蔑法至以周官殺人而義之文引擬於當死之朴賛儀無或近於見牛未見羊而有非王者絜矩之義乎大抵犯不及骨彼此之供招終未歸一直斷戲殺覆檢之結語太涉混圇不可以已成之案前下之判因以置之於疑信之科月前道內守令陛辭時已有筵敎之申及者扶安縣監李允行査官差定到底嚴覈毋主先入期得實狀報來後以聞之意分付道臣
정조 22년 · 강
命全州囚鄭太東仍推
정조 22년 · 목
刑曹啓言全州囚鄭太東獄事就議大臣則右議政李秉模以爲痕旣狼藉證是公共鬪雖在夜事若觀火云臣等以爲犯者乃豪强之里任也死者卽無告之流丐也按其實因已著痕損之狼藉參以詞證益驗手勢之獰毒卽此成案已足償命究其設心尤可痛惡者踢打蹴踏之不足甚至威脅隣里俾不留接以致冬月初寒露處風傷又於旣死之後汲汲假殯計出減跡又何其肆然無忌憚也前後負犯節節兇頑請依前嚴訊期於得情敎以死者無親屬之流丐也犯者同里井之熟面也然猶看證諸招一辭無隱不敢顧藉於正犯下手節次則此可見公憤所在且所謂石觸云云觀於痤屍掩跡拔刀嚇人而益彰其遁辭不可以彼此俱醉有所容議使之仍推
정조 22년 · 강
命順天囚許得中仍推
정조 22년 · 목
刑曹啓言順天囚許得中獄事就議大臣則右議政李秉模以爲痕損旣著詞證又備此等獄案更無他見云臣以爲以言乎實因則腎囊之痕損極其憯毒以言乎詞證則李女之供招次第畢露況其蹴踢旣在於扶執之時蹂躪又加乎昏仆之後殆若必殺而乃已原案中斁倫滅理之擧已經嚴勘此不更論而屢經訊推終始抵賴之狀尤極凶獰更加嚴刑期於輸款敎以金孫臨死之言指目有歸李女首實之招隱情畢露錄啓中妖妻惹鬪悍夫殺越云者其說似然使之仍推
정조 22년 · 강
命雲峯囚僧先監仍推
정조 22년 · 목
刑曹啓言雲峯囚僧先監獄事臣等就議大臣則右議政李秉模以爲案旣無晦情亦可惡取服斷法無容更貸云臣等以爲其嫂去家妄疑同房之僧乃兄邀髡徑下逞毒之手痕損旣遍於要害實因尤著於腎阜奮身直入亂踢胸腹水安之當場目見中一之追後耳聞如出一口不啻丁寧至若孼由渠作而推其兄於死地者戕倫滅理固已萬殺無惜而且就其本罪言之屢經推問抵賴至此亦極凶獰更加嚴訊期於取服敎以所犯之外又關風敎已於昨年道啓有所判下而雖當審克之日似難容議於低昂使之仍推
정조 22년 · 강
命任實囚姜連采仍推
정조 22년 · 목
刑曹啓言任實囚姜連采獄事就議大臣則右議政李秉模以爲擲枕藉曰憤頭之偶然驅踢又何氣勢之可怕死者所謂何必與人結怨不如無言埋我云云辭絕悲而心絕苦取服償命誠爲解鬱之道云臣等以爲耳根腎囊俱係速死之要害用業應千同爲當場之的證用意之殘酷下手之慘毒更無可言柴束之遲運胡大罪也木枕之橫打是可忍乎又況啼哭之宜憐而抑何心腸驅之踢之猶恐不猛斷送性命不踰數時月山之歸對其母也始諱被打之實狀猶怕凶身之餘怒蓋其平日獰悍之習致人積畏甚至於此則今此殺越之變亦云晩矣罪人姜連采亟加嚴訊斯速取服敎以始因柴束之遲運終至木枕之擲打已極悍惡而見其擁面啼哭猶不動心驚惻又從而手驅之足踢之致使殞絕於時刻之內何論其心之出於必殺與否使之仍推
정조 22년 · 강
命咸昌囚崔遇龍嚴刑減律
정조 22년 · 목
刑曹啓言咸昌囚崔遇龍獄事旣經屢査轉成疑獄雖致參恕之論發於其間而原其始則劉女踢腹之說順叔頓服之言不啻丁寧遇龍亦不敢全諱其擠腹一著於是乎詞證咸備其所償命固無可疑而及其經年之後獄老生奸劉女之招微變前說以前招所證歸之屍親之抑勒與女人之亂招抑由於痕損無外現之可執未免以醉飽後被踢內傷爲言故耳雖曰醉飽兩旣曰被踢則此之爲實因不可謂不的道啓所論誠未免得當者誠以檢帳中口開手握諸般形症非但合於法文者多而不合者少且考法文中醉飽築踏條亦以見人照證方可定死爲斷則今及以參證之族親隣好爲不足信若於殺獄看證捨其屍親切隣則向誰證之乎獄體至嚴鐵案已成惟輕之典不可遽議請崔遇龍更加嚴訊期於取服敎以人命殺死雖曰至重男女奸犯亦云不輕考之法文强劫已成置之一律奸所被捉許以竝殺男女謹稽先朝決獄時受敎因對飯挽裳事本夫戕害其妻者亦在原恕之科乃所以卞別男女防杜微漸之聖意此獄庶可以受敎中餘意引以照用若使崔牙只聞興才調戲其妻三次鼓背之擧而發憤驅打不幸至死則調戲非比於對飯鼓背切緊於挩裳崔牙只生乎否乎遇龍之於劉女嫂叔也夫婦間律例固難移用於嫂叔而推之以援之以手之義則其嫂受人調戲至於鼓背爲其叔者默無一言大不近人情遇龍若或意在必殺亂下槌刃則旣與其夫有異雖置當律未爲不可而一番口喝一番足踢不過出於雪憤而已醉飽者之邂逅內傷是豈遇龍意慮之所及乎反覈究理直施償命之律決非審克之政此等處譬伸於律文參互於人情然後受敎惻怛之聖意可使爲法於後世曰宥二字如待此獄崔遇龍嚴刑減律
정조 22년 · 강
命東萊囚孫貞日更査必得十分明證令金海倅拔例擧行
정조 22년 · 목
刑曹啓言東萊囚孫貞日獄事以其眞贓言之衣襪血痕最爲肯綮而始言其點滴者今則轉以爲如掌矣始言其見於編魚時者今則轉以爲兔峴酬酢矣非但相左如此夫以鄕曲常漢之女年可三十則宜其爲健婦惟彼總角雖曰男子而纔過二十則强弱之勢未必相懸且以屍帳之兩手刀痕見之可想其相搏之形則驚血之濺灑豈直如鷄痕之數點也哉銅項煙竹該土之所產則殆乎人人之所持也屨之相似丁夫之足同也刀子之不佩雇主所證也身上長衣樵童所見而雇主與吳朴等招皆云貿魚時不着長衣而負支機云爾則最初跋辭執此爲貞日發明之端者似或無怪且其血痕旣濺於袴襪則何獨不染於上着之長衣若以詞證論之買魚之行同伴吳朴與俱而前稱同行後稱落後者此已差錯況其追到之早晩前招曰夕陽丁巳招曰日暮後其還家也則前招曰日暮丁巳招曰閉門後蓋自買魚之所至作變處往還殆五六十里時値歲初之短晷勢難午發而夕還則兩漢忽變前招之午時進而爲早飯時前招之夕陽退而爲日暮後果其使早發而晩還則其間日力雖云足可往來是何招辭之數變也李癸丑謂之男先女後金常福謂之女先男後同是路上所見而其先後之倒錯何也癸丑招曰靑裳之前有老嫗鹽商後有負魚者帶錢者云則何爲單拈其最前去之總角而致疑傳說乎常福果能起疑於路上逢著之酬酢而挺身立隻則何獨於當道死人流血狼藉處反謂其有如醉臥無心看過乎李春芳捕校也急於了事則縛束之不得不愈緊洪召史屍親也切於復讎則證援之愈恐其不的而兩供所云賣糖時躊躇云者最爲此獄之端緖則自初成獄時何無一言半辭之及此乃於年久後必待判付之下而始乃吐出於兩人之口乎大抵獄情雖載文案而猶不若色聽貌稽之爲眞本曹參判尹弼秉曾經萊伯屢閱此獄而昨年覆啓時以程途之相懸爲疑前前參判柳焵曾任萊府始案此獄而其跋辭以爲終欠明白亦常屢言今玆査啓及益加詳此其所以尤難辨也哀彼貞女之冤久稽償命則所謂元犯設有疑惑之端旣無推諉之所而況其流寓雇工之蹤無所顧藉則因其竊鐵之疑以爲勘案之地者其亦事情之所必然而其奈眞臟之終未現捉何哉請更令道臣究査狀聞敎以屢査而愈疑欲詳而反晦前後議讞都不出疑之一字貞女之死冤則冤矣貞女之冤酷亦酷矣必欲償其死而伸其冤執出眞箇正犯卽施當施之律有此多費辭敎不嫌其屑越若使所謂正犯貞日實非眞箇正犯則七年逮繫栲掠不已萬一死於獄中爲貞女償命添却貞日冤死豈有如許獄理乎況貿魚之行時刻有違士賣飴之說年歲太迂又豈非疑端之大者乎兩前倅前道伯亦皆以此爲說今若依違因循不敢輕改前案但云貞女之冤未雪則不可遽議於惟輕貞日之案不明則亦難直驅於當律推官囁嚅道伯趑趄卿等諉之以獄難遙度貞女抱冤於地下貞日齎恨於獄裏以此非鬼似鬼之案便成鬼簿月三同推而已則後之視今日法官者尙可曰其有人乎更査迄可休矣今番則除尋常須以十分明證覓得報營後狀聞而萊倅當新除下去先令覆檢金海倅拔例擧行惟今之旱亦安知非似此疑獄之未決而干和乎又復含糊吞棗當該推官焉逭重勘以此嚴飭
정조 22년 · 강
命寧海囚申思良事別定査官更査報干假都事以聞
정조 22년 · 목
刑曹啓言觀此慶尙監司李亨元寧海囚申思良査啓則申貴孫之上言辭意太半粧撰而又是其父天馹之所托名者則天馹本罪奸律之外其濫猾之習誠極無嚴而要之申思良之合於償命無所可疑思良之子婦爲天馹所奸天馹妻之有若老嫗而誘引者然而五十旣衰之女爲夫所慫慂間有自爲媒婆者不可以一槪論也思良蓄憤於天馹遷怒於其妻白晝剚刃當下致死如無積怨深怒之當着於厥女則雖欲甘心於天馹何至逞毒於其妻若是之狠乎且使厥女眞有誘引之跡誘引比於交奸亦差有間而轉轉移怒作此凶變依法償命無容更議云道啓則以爲參情無怪訊推經時云者或近於哀矜之僻而思良旣以戕殺輸款則所當依律處斷而已又何有加訊取服之情哉請使之斯速捧結案狀聞後稟處至若死囚之私出獄門可見獄體之疏虞請該府使與道伯從重推考敎以思良之婦天馹奸之天馹之妻心良殺之死者非間夫殺者乃媤父於律無當於例無據而按法之地若熟講呂刑一篇五辭單辭之間必有可以立決者絕可悖絕可痛者卽媒合人而爲其父誘取良女尤非恒理常情之所可爲且媤父爲子婦之心不下於其妻而以非鄭乃子西之意磨刀霍霍一剚逞憤若使古之士師當此獄則下手之申思良當如何句當乎所謂行淫通奸之眞贓以天馹則始旣首實以英每則質言和奸及夫天馹之旋吞前說而英每直供反歸於脫媤父之死不暇顧於自汚者然於是乎此案爲疑案矣交騙旣云頻數隣里必有證左其眞贓與假托間的然之實狀是豈難覈之事而草草盤問泛泛修啓每煩判下之酬應置道伯何爲卿等之只以出獄微事問備未知爲當當該道臣方在拿勘中姑不處分爲先星火別定畏法之査官卽行査推取其供報子假都事狀聞而萬一遲滯又或依舊拖泥當該査官等爲先施以奪告身三等之律使翫法弄律之輩有所知懼曹讞中天馹思良之換名論列亦豈非古人一點之差乎殊甚未妥
정조 22년 · 강
命咸安囚僧以總仍推
정조 22년 · 목
刑曹啓言咸安囚僧以總獄事臣等就議大臣則右議政李秉模以爲被踢之痕起收分明擲刀之證光景宛然尙未取服大是失刑云矣臣等以爲致命曾不踰日實因明是被刃則論其正犯不出共鬪之人只緣兇身之抵賴以致究竟之無期請嚴訊取服之意分付道臣敎以去年審理亦有措辭判下其後推官不能到底窮査月推修啓只謄前本自湧自觸與故拔故刺之分明光景莫以獄具爲廿餘年而放忽看過事第又關飭道伯
정조 22년 · 강
命咸陽囚張水元減律酌處
정조 22년 · 목
刑曹啓言咸陽囚張水元獄事臣等就議大臣則右議政李秉模以爲水元置法之前鳥籠抱悢之日以情以法實難容貸云矣臣等以爲終古强暴之變何限而未有如水元之至獰頑也謂彼韓女不過家傭之弱姝山野之菜女何難奪志肆然生心玷白之計雖暴而守紅之志彌篤哀彼未䈂弱質甘爲葬魚之擧考之律文因奸威逼斷以一律則水元之一律更無可疑嚴刑取服斷不可已請以此分付道臣敎以前下判辭備說鳥籠之烈節而水元之當律在所致愼昨夏審理也申命道臣另覈劫逼之明證使之狀聞其後道啓原情曹讞守法故姑從守法之論使之仍推分因疏決問于前伯其言以爲欲雪貞女之冤亟正凶囚之罪而已强奸威逼雖云此獄當律而旣未奸成又異手擠則當初兩檢之不曰正犯而只云被告者蓋以此也云者誠有意見水元竟當得免一律若或瘐斃於滯獄之中殊非初欲傅生之本意至於鳥籠之奬褒足亦雪冤伸枉水元之及今勘律未必不爲遇旱導和之政張水元分付道臣減律酌處
정조 22년 · 강
命尙州囚尹允占仍推
정조 22년 · 목
刑曹啓言尙州囚尹允占獄事臣等就議大臣則右議政李秉模以爲行凶之節極其慘毒强奸之說尤爲狡黠以情可殺在法罔赦云矣臣等以爲女有膂力之稱男是殘劣之類族還之徵欲辨多少則不耐狠毒恣意縛打經宵始解三日致命要害之傷痕狼藉檢案之證招明的雖以兇身之悍惡語旣屈於對質似此獄情無容更議請各別嚴刑期於輸款之意分付道臣敎以此獄昨年審理時屢閱而付之無奈者女人之縛打男人至於殺越要害處痕損明的之看證檢案俱在如許殺獄卽所罕見問于前伯亦云惟律使之仍推得情
정조 22년 · 강
命昌寧囚池萬奉仍推
정조 22년 · 목
刑曹啓言昌寧囚池萬奉獄事臣等就議大臣則右議政李秉模以爲此獄則脚折雖未必盡死肋傷足可爲斷案法文之外無可爲說云矣臣等以爲屍帳痕損可死非一前後營邑按査至二起疑於無疑之地而無餘蘊矣求生於必死之中而不可得矣兇身覆檢變招隱然歸之於病患敢萌疑難之計者適見其愈益凶頑請各別嚴刑期於輸款敎以前此起疑於傷處之捨脊肋取膝脚一款以此更査査官査報節節有所據故今番因錄囚恐有一分疑端於其間問于前伯以爲膝䐐雖是痕損之大者脊膂亦有堅硬之處則傷處之要害可以知之云者尤有勝於査官論列然而死者卽以行乞之類年未及壯身無定居時値春抄兼以饑寒則相鬨後過一旬致死未必專由於被打此或可以一分然疑於用律之際乎償命至嚴姑難輕議使之仍推
정조 22년 · 강
命尙州囚金興卜仍推
정조 22년 · 목
刑曹啓言尙州囚金興卜獄事臣等就議大臣則右議政李秉模以爲旣踢又打旣蹴又踏少長之分姑捨娚未之義甚重比諸他獄尤難容貸云臣等以爲始也犯手於厥子轉而移鋒於其父借酒挑氣必殺乃已其斁倫減理之窮凶情節又非尋常殺獄之比猶敢以死者自撞泥醉沒覺等說漫漶之狀尤爲痛惋請分付道臣嚴訊取服其子則見其父因渠被打不能效死人理都絕各別嚴訊敎以所謂妹也非同姓之同氣所謂娚也卽興祿前妻出曰妹曰娚已涉苟且則興祿之於興卜亦未必爲妻娚妹夫然而無論其眞其假乃敢犯手於過二十年長之義妹夫情狀之絕悖甚於鬪傷凡人且當日致斃痕損狼藉醉則醉矣法固難貸使之仍推
정조 22년 · 강
命醴泉囚金岳伊仍推
정조 22년 · 목
刑曹啓言醴泉囚金岳伊獄事臣等就議大臣則右議政李秉模以爲諸金之怒積於金女岳伊之毒移於尙贊三處之傷旣著兩檢一把之木難掩衆目依前訊推無容他議云臣等以爲替運乃妹之穀物彼髡何罪操縱嫠婦之家產諸金同惡一聲嘯聚有若强盜之執贓幷力結縛殆同死僧之習杖致命乃在卽地而終始抵賴之狀尤萬萬凶獰請嚴訊取服之意分付道臣敎以昨夏審理也亦有論理判下者設使從嫂之金女潛移家產其娚山僧果何爲辜旣縛又打於昏夜之中竟至致命問于前伯亦以爲別無疑端則縛與打犯手則一也兼施之跡尤難自掩渠之發明有難取信使之仍推
정조 22년 · 강
命東萊囚尹命采仍推
정조 22년 · 목
刑曹啓言東萊囚尹命采獄事臣等就議大臣則右議政李秉模以爲案旣無疑渠亦自服一辭自明只是無殺心而已則法當次第具格別無可疑云矣臣等則以爲一鍮器得失此胡大事而橫加惡名轉至驅鬪痕損之緊重則體無完膚手勢之凶猛則死不踰日平問之下渠已承服則似此至凶極憯之案亟宜取服請以此意分付道臣敎以屍帳傷處之狼藉他案之所罕見無異當下致命手勢極甚獰慝其心之出於必殺與否不暇論也使之仍推
정조 22년 · 강
命巨濟囚崔龍宅仍推
정조 22년 · 목
刑曹啓言巨濟囚崔龍宅獄事臣等就議大臣則右議政李秉模以爲始鬪雖緣醉戲末梢竟至殺死傷痕猶著於旣爛參證適具於方夜反覆獄案無容更議云矣臣等以爲裂破笠子卽兩人起鬧之端而不害歸之於戲劇畢竟痕損之狼藉若是奪田一着齎憾已久兇身之招眞情莫掩此豈但酒氣之所使哉償命一款更無可疑請依前訊推期於輸款之意分付道臣敎以此獄無容更議而所致惑者有二發狀之父挽而妻告一也戲鬪之說至發於屍親招二也此或爲一分鄭重之端乎辜限旣過獄案牢成問于前伯別無他見使之仍推
정조 22년 · 강
命晉州囚成斗錫仍推
정조 22년 · 목
刑曹啓言晉州囚成斗錫獄事臣等就議大臣則右議政李秉模以爲支石之轉落言大窘遁鬪場之救解叔亦平說不待逃避之跡可斷殺越之贓云矣臣等以爲奪田固可憾而班賤亦有分則拂轡肆辱之際宿怒新忿竝時斗發不計死生盡力毆打此其必至之勢而無所推諉者也痕損狼藉俱在必死之處而詞證諸招無不歸一渠雖百喙焉逭三尺乎請各別嚴訊期於償命敎以犯蹊田奪牛之跡異舟行岸移之勢去年判辭旣言之逞憤下手之餘疑怯先出始也救病末乃逃躱檢庭不成說之遁辭無足爲輕重問於前伯亦以爲然使之仍推
정조 22년 · 강
命眞寶囚金守業減死
정조 22년 · 목
刑曹啓言眞寶囚金守業獄事臣等就議大臣則右議政李秉模以爲逞凶者健隸被築者老漢證雖不傷痕自難掩囚供不敢全諱別無可以容議云矣臣等以爲推之擠之落在廳下兇身亦旣自服而打背打頰血流狼藉看證非止數人則當其滾鬪於無人之時築之踢之顧何所不至設使多少傷處謂由於死者之自沛猶不成說況腎囊之奧處乎償命一疑更無可疑而反以遠程步還等語要作死中求生之計者情節兇狡請各別嚴訊取服之意分付道臣敎以發怒推擠戲也入房昏睡醉也問于前伯以爲酒氣無力手勢不猛恐不可斷之以被打云者儘有意見昨夏判下以其獄具未久死是老者故使之一番査問而已其後姑許仍推更令如有疑端報營狀聞以今錄囚淸獄之時何必復有持難金守業分付道臣勘以次律
정조 22년 · 강
命淸道囚朴朔不仍推
정조 22년 · 목
刑曹啓言淸道囚朴朔不獄事臣等就議大臣則右議政李秉模以爲痕損如彼而拖至一望初檢官之起疑誠有意見而行兇之跡狼藉難掩雖以起疑之人終歸斷死之論無容他議云臣等以爲以其人則殺無惜之賊也以其獄則不無疑之案也大抵就此獄論此事則其人之自來善惡猶屬題外考之屍帳實因卽腎囊被踢雖云全囊血癊而兩卯如常夫要害之速死無過於腎囊而拖過十五日則恐非無冤錄中日限也且其遍身受打傷痕不著所以當初檢官之論雖不無意見但此殺越盜賊合爲一人有萬可殺無一可活似此兇悖之類不可以些少疑端有所容貸請各別嚴刑取服之意分付道臣敎以賊漢自賊漢殺人自殺人本獄苟有一分然疑則從前所行不必竝論而生道殺人卽亦爲民設有十分可原之端其所闊狹宜倍致愼於凡囚且況問于前伯其說亦無異同不可以兩檢實因之差殊輕議屈法使之仍推
정조 22년 · 강
命東萊囚孫處大仍
정조 22년 · 목
刑曹啓言結案罪人孫處大獄事臣等就議大臣則右議政李秉模以爲邊門之法以嚴爲主依律處斷之外不敢別生意見云臣等以爲邊門重地典守尤嚴給倭穀物法意自別而身爲下吏恣意偸弄多年掩匿數過千包渠旣輸款無容更議請待詳覆敎以邊禁至嚴無容更議
정조 22년 · 강
命慶山囚朴沙邑沙仍
정조 22년 · 목
刑曹啓言結案罪人朴沙邑沙臣等就議大臣則右議政李秉模以爲此獄之禁葬於法外情無可恕承款於驅踢法無可貸云臣等以爲初則憾於妻母塚之壓葬終又憤於其母山之欲逼白晝路上恣意捽踢致命於一夜之間輸款於再檢之招似此獄情無容更議請待詳覆敎以爭端雖起於移葬母墳近處之說而行兇獰慝依回啓施行
정조 22년 · 강
命咸陽囚僧天察獄待新道伯下去別定剛明査官更爲拔例査聞
정조 22년 · 목
慶尙監司李亨元狀啓咸陽囚僧天察縛打鄭岳只致死事戊午正月初六日依例檢驗初檢官宜寧縣監洪樂綏報辭實因以折脚致死懸錄正犯以天察懸錄覆檢官安義縣監朴正圭報辭實因與初檢同刑曹啓言此獄殺獄之最雜糅者也蓋鄭岳只宜寧之貿楮商也歷憩咸陽之法華寺及其夜深叫盜之四衆齊起驅之至於脛骨斷折最其先號而久打者卽天察也未獲贓物打之折骨爲凶悖而彼旣無故夜入而被打至死則其與尋常鬪驅殺實有間焉至若山寺野窟之遞送踰墻跌傷之粧撰甚至指囑府隸倡爲周牢等說罔非天察掩跡移禍之計則其用意凶譎無所不至論其犯後情節殺固無惜尤可駭者禹廷台之約賂百金手改報辭僧民已之紹介行賂可見獄情不嚴而所謂兼官亦是命吏而勿捧招三字出於退鄕則不思嚴斥反不捧招寺僧世貫扶助雖出恇怯之心屍親捧用亦出於兼官之指揮則以此以彼實爲檢官之羞而已蒙勘罪不必更論干犯吏鄕僧徒不可不更加嚴懲在逃張萬石旣與天察合力毆打則此囚未捕之前不可成獄請分付道臣及營將等處刻期捉得與天察更加盤覈歸一狀聞後稟處敎以僧殺俗人情尤絕悖獄案疑晦干犯在逃豈可以未具格之案徑加論理判下乎當初成獄不成體段不但檢官事駭然道臣亦不能制於未然待新道伯下去別定剛明査官拔例査推狀聞後稟處
정조 22년 · 강
命鳳山囚金禮大減死遠配捧賂將校及誣罔之金尙益依道啓懲治
정조 22년 · 목
刑曹啓言鳳山囚金禮大則細閱前後文案反覆今番道啓明是禮大之爲元犯而實無疑端於其子之鳴冤覆檢之只檢仰面雖違格例初檢之要害痕損不啻狼藉起鬧始鬨旣是禮大元告看證都歸禮大則觀於同氣之不得全諱推之諸族之同然一辭可知其眞贓之昭不可掩而至如騎牛落傷虛廳經夜或爲可欺之方而推諉於已故之趙女戲謔酒婆寒川沐浴雖曰稱冤之端旣有自服之古乃則其子之諸般訟冤節節粧撰究厥情狀尤極痛惡禮大之償命無容持疑若其法外朱杖證兄成案初覆檢官俱有罪失旣自王府勘律則臣曹別無更論摘奸校捧賂之罪金尙益誣罔之罪依道啓施行之意請分付敎以殺獄之先取招後檢驗蓋所以歸重於傷處也無冤錄壞爛屍條曰不傷之肉壞爛被傷之肉堅硬而付於骨又曰被打處皮肉作赤色深重久而作靑黑色貼骨不壞四時變動條曰秋二月變動四五日遍身胖脹六七日髮始脫落今此朴致化之屍身兩檢在於八月望後念後而初檢之執證傷處皆曰微腫微紫微堅覆檢則以其壞爛無憑不得行檢初檢官之過五日始請覆檢大違格例曾已勘罪而起疑於傷處之其然豈然趑趄延拖可知覆檢官之因壞爛未行骨檢特加容貸而傷處之不堅硬不貼骨與他肌肉同歸壞爛亦可知矣寧容只將詞證必置償命之科八月雖有晩熱自非盛夏之比則第八日覆檢渾身壞爛又與法文相左何故乎昨年判付中海西獄案不免三致意云者此也騎牛落傷沐浴寒川經夜虛廳調戲酒婆等說雖云虛謊而一有被打重傷不移時汲汲負置於毆打人家鄕曲風俗之所同然而被打第六日始爲運置又何故而遲久乎由前則傷處太不分明由後則事情亦不襯當至於詞證之都歸禮大尤不足有無輕重常漢豈有爲至親爲隣人不畏刑戮挺身救出者又況不歸禮大則反有下手重及身之慮者乎此獄則蔽一言曰捨却傷處歸諸詞證牢作一律之鐵案以啓來頭無窮之弊非法理也亦非律例也金禮大身減死遠配捧賂之將校誣罔之尙益依道啓懲治事分付惟今此案之裁處非要活一死囚而已法者天下平也一有絲毫偏倚殊非非德于民之中之道也判決之餘復此申申須令道伯兢兢於兩造念念於五辭無稽勿錄不簡勿聽莫壞聖經祥刑之遺意事關飭該道
정조 22년 · 강
命長淵囚僧京云仍推
정조 22년 · 목
刑曹啓言長淵囚僧京云獄事就議大臣則右議政李秉模以爲被傷如許不殞當下者雖似可疑衆目所覩執䯻以揮則難貰眞贓云矣臣等以爲頑僧之泥醉酣眠已足可憎而乃反發怒於喚醒之今律挺身突出恣意捽曳項頸受傷殆若無骨其怒氣之斗激手勢之肆凶胡至此哉山僧固異俗人攪睡原非可怒而宿醉未醒凶心挑動戕殺人命看作常事參證諸招一辭同然則給錢成券之多少執贓何足有無於此獄而至今抵賴尙不輸款似此凶悖之類若不償命則死者之冤實無可洩之日各別訊推斯速取服之意請分付道臣敎以山僧之乘醉戕人禪門五戒犯其二科王法之外卽亦伊蒲塞之叛徒況手勢之若是獰毒參證之若是明的不可以檢狀實因之一字誤懸有所輕重於難赦之案使之仍推
정조 22년 · 강
命長連囚李養化仍推
정조 22년 · 목
刑曹啓言長連囚李養化獄事就議大臣則右議政李秉模以爲橫觸厥父而手勢凶矣專委乃兄而人理絕矣獄無可疑法在必施云矣臣等以爲蓄憾簽丁致疑衝火殺心已著於肚裏憤氣先激於面前不顧慰問之隣誼恣行兇悖之手勢打以木椎投之石塊猶患不足露刃擬剌則不待詞證之更備可知其必殺乃已之計究厥情節萬萬兇獰假使其致命雖在於辜限之外若因本傷而致命者則猶或有加限之法況其痕損狼藉死在辜限之內者乎更加嚴訊期於取服之意請分付道臣敎以昨年審理也以拳踢致死之何至十九日之久頗致疑於辜限內外而今又反復原案薄暮廣庭三人合勢手脚亂使木石交下潤常致命之因踢因打或捽或蹴目覩之屍親亦不能的指其實際眞景而前後査案則皆以養化爲不易之正犯不可以安岳前倅容有可恕之論遽屈常刑使之仍推
정조 22년 · 강
命康翎囚林成彩嚴刑減死定配
정조 22년 · 목
刑曹啓言康翎囚林成彩獄事就議大臣則右議政李秉模以爲容商之於厥妻地是嫌疑而弄其子而曰子語尤嫌逼以常漢斗起之憤惹一時脚踢之擧而莫嚴者法情非可論云矣臣等以爲撫他兒而呼子其母之嫌怒固褊心也見其妻之不平則厥夫之激憤亦常情也於是乎奮怒氣於一踢斷人命於俄頃痕損脗合初證明著其所償命無容更議而尤可痛者以本土根居之漢戕客地孤寄之商始也給錢敢萠私和之謀終焉徑殯要爲掩跡之計節節眞贓綻露無餘惟見可殺而罔赦雖欲傅生而末由依前訊推期於得情之意請分付道臣敎以七情之中惟怒難制忘怒觀理讀書君子之所難則何責手蠢蠢一浦漢乎況成彩當日事非怒也直戲耳其爲戲也不能善戲謔八丁醉漢呼兒何足較挈潑妻嫌嗔何爲助勢猝然勃然之間戲變爲怒怒轉爲蹴一踢而仆半日而殞竟使幾年之主客反作三生之讎怨斷案難貸僉議甚嚴而發告無屍親一也開檢在日久二也顖門一庫檢案相左三也囊浮腎縮不合於法文四也以四條未具格之案參之以由於醉由於戲二條則上四條跡也下二條情也跡之可疑倍多於情之可原則此獄未成之獄也未成之獄何論用律當否蔽一言曰此囚當宥林成彩身嚴刑減死定配
정조 22년 · 강
命松禾囚姜文行更査
정조 22년 · 목
刑曹啓言松禾囚姜文行獄事就議大臣則右議政李秉模以爲內傷之摸捉不得十居八九而如無內傷之法則已有則此獄之爲內傷致命最似明的蓋實因之誤錄失在初檢正犯之互換得在後檢擲自高階安得不內傷而執擲者文行也證多諸姜理必無偏厚而謂先者文行也獄情洞如一條法理難免三尺云矣臣等以爲兩檢之實因不同前後之元犯之互換誠爲疑眩之端而若言事實則蹴打者儀孫也曳擲者文行也額唇皮損不足以致命囊胯傷痕又從以脫空惟其一肚之虛脹三竅之鮮血執以爲實因肯䋯然後元犯遂歸於文行獄情涉疑人命至重向於判付之下道啓曹讞非無設疑而未能究竟矣大抵內傷所祟亦豈無輕重緩急之異而考諸獄案之言內傷者每多當下致死故所以無冤錄以急病猝中比諸墮死則今以肥健體重之人謂之墜擈內傷而亦能挨過四日乎獄體至重有難以似此細節强執疑端依前訊推期於取服之意請分付道臣敎以兩姜之正犯互換二檢之脈錄各異使之招問檢官蓋欲覈出眞贓而依舊爲說何足破惑其中屍親高召史前後之招分明以姜義孫願作正犯則殺獄緊證孰有過於苦主而正犯執定必以高召史所緩說之姜文行爲歸果何委折乎正犯無疑然後當律可論此一款分付道臣更査
정조 22년 · 강
命遂安囚金日宅更令推官査得實情斷案以聞
정조 22년 · 목
刑曹啓言遂安囚金日宅獄事就議大臣則右議政李秉模以爲始雖緣於醉戲竟未免於殺死欲自圖生誣及同伴究厥用心尤極無良反覆思之未得可生之路云矣臣等以爲起鬨出於戲劇則致命由於不幸然而痕損如彼元犯自在雖以兇身圖生之計初不私和疑亂之跡而畢竟綻露屍親自服則豈待賣狗護病損財許葬而後方可謂之眞贓三人同行一驅一挽而失笠裂衣自露酣鬪之狀則雖欲推諉其可得乎一味抵賴情狀尤惡各別嚴刑期於取服之意請分付道臣敎以三人行一人死同是醉中便是戲殺而日宅則曰太寬打太寬則曰日宅打旣無必殺之心又無旁觀之證所謂蟾之角觝誰知烏之雌雄衣冠之獨不裂破狗肝之偶爲勸喫不足爲日宅難脫之眞贓更令推官査得實情斷案以聞
정조 22년 · 강
命鳳山囚金大隱阿只仍推
정조 22년 · 목
刑曹啓言鳳山囚金大隱阿只獄事就議大臣則右議政李秉模以爲案無疑晦慘在傡命取服依律斷不可已云矣臣等以爲以悍嫗而驅孕婦理固無幸況於宿憾積而激乎胎滿之人雖被楚撻尙或墜胎而致死則惟彼捽髮搗腹是何心腸均是女人肆此悍惡雖以觀鬪之多人不能挽解則適見其猛毒之擧而未足爲稱冤之端豈可以其子情急之呼籲或弛於母胎傡命之獄乎請亟令道臣斯速取服期於償命敎以一擧二命情理絕慘前下判辭已詳之矣卿等言是使之仍推
정조 22년 · 강
命義州囚金衆望德仍推
정조 22년 · 목
刑曹啓言義州囚金衆望德獄事就議大臣則右議政李秉模以爲事關邊禁非敢容議云矣臣等以爲紋縀潛貨之禁何等申嚴而渠以刷馬驅人出入邊門不畏法紀乃以八匹紋縀無難潛買及其現發之後或稱似紋非紋之雲紋縀或稱藍大縀其所承款的是泛稱禁縀旣投火中贜物雖無所考事係邊禁法宜尙嚴前此議讞亦頗詳備如臣等寧有他見更加嚴刑期於取服之意請分付道臣敎以初云似紋非紋之縀旋云藍大縀獄老十年究竟無期然而禁不可闊狹律不可低昂使之仍推
정조 22년 · 강
命安州囚崔天杓仍推
정조 22년 · 목
刑曹啓言安州囚崔天杓獄事臣等就議大臣則右議政李秉模以爲踞坐築打渠亦自服至今漫漶只惟曰醉中人事而已醉亦一律醒亦一律更無可疑云矣臣等以爲尋常酒債遽起鬧端先曳當壚之髮拖及著禈之身酒氣湧上拳踢隨下至以刀削圓杖亂築囊腎傷痕之一字宛如印板則雖以醉氣之誤犯欲爲兇身之自免三尺至嚴其可得乎更加嚴刑斯速取服之意請分付道臣敎以生日之醉轉成殺獄死者之痕亦旣難掩則有情無情不可輕議使之仍推
정조 22년 · 강
命江東囚崔宗旭仍推
정조 22년 · 목
刑曹啓言江東囚崔宗旭獄事臣等就議大臣則右議政李秉模以爲曾按本道時累度査究而未得可生之道云矣臣等以爲始起於量豆輕捧則利於人準斗則利於契些少利害無關彼此而俱以同社猝惹鬧端契酒方濃酗罵轉加頭勢危怖拳踢亂下不滿一日結果性命腎囊之血癊額角之皮綻實因明的詞證俱備敢以彼醉我醉全無知覺等說漫漶抵賴尤極兇狡更加嚴刑期於輸款之意請分付道臣敎以契酒之醉轉成殺變與安州崔天杓可謂一而二原情之典何以遽議使之仍推
정조 22년 · 강
命熙川囚趙得星仍推嚴飭推官速捧遲晩
정조 22년 · 목
刑曹啓言熙川囚趙得星獄事臣等就議大臣則右議政李秉模以爲此則臣按道時完決到今更閱別無新見云矣臣等以爲凶歲簞豆得之則生蹴嘑而與尙爲不屑矧此乞臾臨門呼飢所求幾何纔分數匙之粟飯旋加如板之臣棒奚但乞飯之破瓢便同怒蠅而使劍曾不數時斷送性命彼亦人斯此胡忍爲下手旣如是至毒用意又轉以益狡匿屍於沙壙行賂於面任末乃推諉於無罪之尙右全沒人心節節兇獰各別嚴刑期於輸款之意請分付道臣敎以彼而無告此而有賄彼而至矜惻此而極頑悍嚴飭推官速捧遲晩
정조 22년 · 강
命永柔囚崔世雄仍推
정조 22년 · 목
刑曹啓言永柔囚崔世雄獄事臣等就議大臣則右議政李秉模以爲此獄亦出於臣之按道時世雄救父之說非不知其死中求生之計而敢此一條生路徐圖理會恐不害爲審愼之道故同推時以此盤問於看證之巫女而世雄救父之說自歸粧撰則更無可論云矣臣等以爲攘田而與他人植桑而蔭他田此不過隣親間小失而俊乞之所以積怒在此新憾越添轉輾層激至於相鬨而世雄父子相濟以惡始也礪石而投擲末乃木耒之緊打腦骨旣露皮肉盡坼世間殺變何限而豈有若此之慘毒者哉親誼都喪隣風奚論言雖托於湔辱意實在於逞憤罪關風化亟合當律更加嚴訊期於取服之意請分付道臣敎以孝與睦自有差等以救父較驅族允合商量而所使用非手足乃利鍬其死也過不得六日獄體風敎俱難容貸今當疏決之時雖欲求生於必死其奈情法之難恕何右相按道時持難之論以其俊乞之或犯世雄之父而其後道臣謂無明證至於錄啓有難輕議使之仍推
정조 22년 · 강
命中和李成三嚴飭譏捕使之仍推
정조 22년 · 목
刑曹啓言中和府李成三獄事考見該道狀本則已於乙卯年六月越獄逃走今至四年尙未就捕致使元犯長在逃躱之中而一向任他未有董督之實該道道帥臣爲先推考使之嚴飭各鎭營將及地方官處多發譏詗刻期捉得毋或如前忨愒之意請分付道臣敎以打者醉也逃者怯也固不足爲斷案而破人之臚折人之骨拈出於六漢之中捉得於三年之後此而貸律彼必抱冤嚴飭譏捕使之仍推
정조 22년 · 강
命龜城囚金呂喆仍
정조 22년 · 목
刑曹啓言龜城結案罪人金呂喆獄事臣等就議大臣則右議政李秉模以爲縛懸氣窒情理切慘猾校肆惡幽鬱未償反覆究思斷當寘法云臣等以爲其娚所犯厥妹何知而自憑猾校之勢罔念匹婦之冤懸椽過時逞毒無比去地尺許弱喘幾絕雖無外著之痕損便致當下之殞斃則獄情之兇憯未有甚於此者論以三尺更無容議於決案之後請待詳覆敎以雖無外著之痕損猾校之行兇絕悖依回啓施行
정조 22년 · 강
命龍岡囚吉男伊仍推
정조 22년 · 목
刑曹啓言龍岡囚吉男伊獄事臣等就議大臣則右議政李秉模以爲被擠撞壁在少狀則豈至致命而在癃老則勢必無幸情非可原法無可貸云矣臣等以爲發憤於其妹之見詈而不知其由於詈他人之妹則渠雖有母豈知他人之母乎有如上機突入捽下則其母垂白顚倒來呼於是乎奮健男方怒之拳擠彼嫗半死之身卽地顚仆頓無省覺雖曰見抵於墻壁豈非由渠之推撞不踰兩日竟歸九泉百喙難容三尺焉逭而推以掉脫之計敢生推諉之念者憤狀狡惡此而不置當律則償命之外無以示少長之義請各別嚴刑期於取服敎以起鬧則不過鷄啄犢放致命則卽是魚網鴻罹意非出於戕害事或近於邂逅然而致死女人年爲七十六歲雖與龍川朴昌一之犯手八十歲人之案情跡相似而細看亦頗有相左處道伯初引誤殺傷傍人之律亦似有意見旣無昌一之眞箇無情又無死者勿告遺言則法外恐難輕議使之仍推
정조 22년 · 강
命江西囚文永哲仍推
정조 22년 · 목
刑曹啓言江西囚文永哲獄事臣等就議大臣則右議政李秉模以爲說去說來初因閒爭竸似踢非踢渠亦半承款似此獄情無可起疑云臣等以爲寒夜醉客於我乎歸托以搗衣迫之斯出已非人情之攸宜及見厥弟之傷於鼻業火陡發立踢臥者臥者無心故受之也虛立者蓄憤故踢之也猛於是乎一聲叫死氣窒移時明夫之招條理分明雖以兇身掉脫之計或曰踢著何處或曰似踢非踢踼之一言捨去不得則醉不省三字豈足爲起疑之端乎請各別訊推期於取服敎以下手重坐尊長俱屬永哲若使彬伊替兄一直自當則永哲優可生矣永哲之醉不省事亦甚分明而彬伊自脫之後勢將期於取服使之仍推
정조 22년 · 강
命義州囚金呂行仍推
정조 22년 · 목
刑曹啓言義州囚金呂行獄事臣等就議大臣則右議政李秉模以爲拾石打額參證孔昭乍服旋變情狀尤惡惟有嚴飭訊推云臣等以爲豚未入笠牛且壞墻微事相詰隣居之常而兄挽其父事且妥帖弟乃橫當投石殺人究厥情犯萬萬兇獰雖以撞打投打之異同要分誤殺故殺之輕重執䯻拾石隣女指陳持塊擬膝雇人月覩則殺變何限而豈有若是之慘毒者乎償命之律所不可緩依前訊推期於取服之意請分付道臣敎以四罪俱發三尺至嚴壞墻由於豕突此胡大事頓山死於石塊敢曰誤中卿等跋語中雖以撞打投打之異同要分誤殺故殺之輕重而拾石隣女指陳擬膝雇人目覩云者說到肯緊使之仍推
정조 22년 · 강
命永柔囚孟春奉仍推
정조 22년 · 목
刑曹啓言永柔囚孟春奉獄事臣等就議大臣則右議政李秉模以爲抵死爭水農夫之例鬪引鎌欲刎春奉之自怯以時則其爭也無疑以跡則其犯也自露又況心坎腎岸之痕損俱著實無別般意見之可以論列云矣臣等以爲心窩被傷已著必死之痕損足踼輸款無待參互之詞證取服償命在法當然而但念田家灌決之爭卽農人死生之際當其蟾觝而蛙翻也春奉則偃著塗泥不得脫出處大則自上俯打勢甚危急觀於流血之沾衣而可知命在呼吸則于斯時也圖生是急他人要害何暇念及乎非渠害他他必殺渠比之尋常鬪驅殺不啻有聞且聞本曹正郞金基豊之言則昨年本道錄啓時以査官與聞而伊時諸議初甚持難云蓋其商量雖出於審愼而大抵殺越之變過誤多而故犯少此等處若用原恕之論恐非重人命嚴獄體之意請依前訊推期於得情敎以農夫重水利當旱爭水或致鬪狼當雨決水胡爲驅踢爭水之相反至於決水決水之可怒至於決死生嘻亦甚矣使之仍推
정조 22년 · 강
命龍川朴昌一嚴飭譏捕待自現勘以減死之律
정조 22년 · 목
刑曹啓言龍川府朴昌一獄事考見該道狀本已於丙辰四月二十二日越獄逃走已經三年尙未就捕致使元犯長在逃躱之中而一向任他未有董督之實事之寒心莫此爲甚該道道帥臣爲先推考使之嚴飭各鎭營將及地方官處多發譏詗刻期捉得之意請分付道臣敎以此獄則開卷首行書曰龍川殺獄罪人朴昌一以鐵鞭驅打八十七歲人許永洽第十二日致死見此案者無不云必可殺此固公論之所同然而理獄如治麻棼如之中自有躍如諸凡必可殺之案往往有切可矜之情老翁施惡於其子之見捉于其詰難之際無論自撞與被觸其所致傷於鞭鐵不是異事揮與打之有心無心去年審理時亦已措辭判下至命姑爲停刑且況老者癃病垂死之漢也如有眞箇被打寧有施至旬餘之理而傷處之不甚緊重考之屍帳亦無可疑及其將死也遺言於其子俾勿告官由前由後反覆商量永洽之死死於老且病然而獄體至嚴不卽決處只書朴昌一姓名於壁間擬待錄囚時原恕到今不必更事持重朴昌一分付道臣嚴飭譏捕待自現勘以減死之律
정조 22년 · 강
命泰川囚安東伊仍推取服推該道臣及該堂安女干犯懸錄以詞連改書另加訊推施以當律
정조 22년 · 목
刑曹啓言泰川縣安東伊獄事臣等就議大臣則右議政李秉模以爲此獄之尙未輸款極爲駭惋無論安東伊與安女另飭取服後安東伊依律處斷安女稟定合置之律不容緩忽云臣等以爲斁倫悖常未有如此獄者不可以尋常殺越論也執其䯻而與夫鬨厥婦之性已悍救其姊而打姊兄其娚之手轉毒腦後傷痕決非自顚擈之刑症房內器仗明是筬家木之堅硬妻爲干犯妻娚爲正犯其爲倫綱之變一至於此罪人安東伊固當嚴訊期於取服而安女情節益加窮覈以爲登聞後稟處敎以妹夫死於妻娚之手而其妻居其間傷風敗俗豈有浮於此案獄旣成矣情亦憯矣卿等跋辭得體依回啓安東伊身使之嚴訊取服安女則東伊生死德才報復亶係於渠之一言春秋卽律例之書而人盡夫者只言於父與夫之間至自齊者特書其夫與娚之變則愚蠢自愚蠢倫綱自倫綱另加訊推施以當律今因疏決更又看詳該案有不可不釐正者所謂安女論其罪固殺無赦且況常漢之夫婦鬪鬨曳髮而打之執䯻而禦之或不無是事而鬧端雖由於渠身殺越實在於東伊乃以干犯二字書之於償命之案殺死之獄若下犯一字於其妻則所謂其妻其可晷刻容貸於覆載之間乎道啓曹讞中兩犯云云尤違格例且關風敎當該道臣及該堂推考安女之于犯懸錄以詞連改書事分付
정조 22년 · 강
命杆城囚崔進吉結案勿施更今道臣同推滿三次特放
정조 22년 · 목
刑曹啓言杆城囚結案罪人崔進吉獄事就議大臣則右議政李秉模以爲初再次刃剌旣異於尋常驅鬪畢竟致命乃在於松木打額依法償命恐無可疑云矣臣等以爲疑怒於竊鐵之跡凌蔑於乞食之賤刺膁刺脇之不中又以如臂之木打頸仆地凶憤未已復抽長刀究厥情狀之獰毒殆是殺變之所罕始欲售其抵賴終莫逃於輸款況其至親切隣詞證有的到今結案之後更無起疑之端請待詳覆敎以大抵不具格之案雖不待時之律決不可用律無於法之事雖笞五十之罪決不可決罪一律何等至重同推自有常憲則此獄年前一道臣使之不拘日次訊推之獄也無論所犯之故犯與否所謂捧遲晩非勒捧而何尋常笞杖不可變制違式況於殺囚死案用京司所不用之例而謂之以已輸款次次行考覆與親問以至於結案詳覆自此王府關和將焉用諸一囚之倖逭當律其害小非法之看作法例爲弊大且韓哥之於崔哥有數三年雇工之義而敢向崔哥擧親詬辱其打也卽不過爲其刷恥今之傅生亦必有裨於風敎崔進吉結案勿施更令道臣月三如法同推滿三次特放一以爲伸法一以爲杜弊之助
정조 22년 · 강
命明川囚劉明得仍
정조 22년 · 목
刑曹啓言明川囚結案罪人劉明得獄事就議大臣則右議政李秉模以爲一直承款三尺至嚴云臣等以爲蓄憾於監官之減給例債移怒於海尺之橫當言詰踢而殺之於魚架之下旣已自服至於結案請待詳覆敎以䯻則互執足則獨加不踰數時當下致命無辭輸款已成鐵案此等之獄或有別般起疑處乎誠難摸索以待詳覆
정조 22년 · 강
命德源囚尹突山仍推
정조 22년 · 목
刑曹啓言德源囚尹突山獄事就議大臣則右議政李秉模以爲拳築莫諱於胸膛足踢欲掩於囊腹計出遮鎌案如執契云矣臣等以爲五葉錢微物也至於殺人亦可以觀世變也蓋此屍親之屢供微有不同而詞證亦不備所以兇身敢事漫漶承款於拳撞抵賴於足踢纔出起鬧之地旋歸被打之家不踰數時竟絕一縷則可見情節盡露推諉無所且如金女之招出於隔壁而乃欲歸之於泥醉而莫知者徒見其兇狡之益甚依前訊推期於取服之意請分付道臣敎以腎囊速死處胸膛必死處以速死兼必死起鬧於五葉之錢致命於二日之內而拳撞則自服足踢則抵賴其間可謂不能以寸而因至微之事竟致殺變非醉酒與失其常性而何一律至嚴難容他辭使之仍推
정조 22년 · 강
命安邊囚韓德夫仍推
정조 22년 · 목
刑曹啓言安邊囚韓德夫獄事就議大臣則右議政李秉模以爲已經收議未見傅生之論今此看詳實無起疑之端云矣臣等以爲升米分錢爭端甚微手執足踢情犯至憯相鬪不過卒乍致命乃在信宿而腎囊之痕損三檢俱著嚴姜之證招一口如出痰疝宿疾之誣終歸白做紋縀葬具之助益露眞贓更無如髮之疑已成劃鐵之案而多年訊推尙不輸款尤極兇獰請分付道臣更加嚴刑期於取服敎以始因葉錢之起鬧終成盃酒之逞醉疝氣云云落空之後腎岸浮高將何爲說頗似德源尹突山之獄法雖難貸情或可原昨年以此案問於曾經道伯之大臣左相獻議力言北强之異於南柔不可有所闊狹使之仍推
정조 22년 · 강
命永興囚韓宗宅仍推
정조 22년 · 목
刑曹啓言永興囚韓宗宅獄事就議大臣則右議政李秉模以爲濺血之計已極兇獰銷門之踢一何慘毒眞贓旣著參證又備無容更議云矣臣等以爲督債固亦常事而勸送病人則誘之以濺血形於書札則脅之以殺獄其促迫之狀已萌殺心及其邀來之後德龍之醉後詬詈自促死期而所謂兇身宿憾未解新憤斗起銷門而不欲人救解驅踼而自不分其緊歇腎囊之血癊旣是致命處而呼子結縛木枕亂打等說出於衆招成給手記邀醫試藥率是渠恇怯之狀乃敢推諉於不干之車光老以致重獄之延拖究厥情節萬萬兇狡嚴訊取服斷不可已請更加嚴刑期於得情敎以人命貴乎錢兩貴乎有債則捧人情之常而捧之不以其道銷門而施以綁縛綁縛之不足拳踢木打之交加弱肉强食在禽獸猶可惡況人乎不可以獄案之差有疏漏有所容議使之仍推
정조 22년 · 강
命安邊囚金興太姑爲停刑嚴飭地方官及鎭營在逃韓哥刻期跟捕
정조 22년 · 목
刑曹啓言安邊囚金興太獄事就議大臣則右議政李秉模以爲渠在則父可無恙渠避則父必無幸而始甘越視終諉韓哥情旣絕悖法無更疑云矣臣等以爲胸膛痕損旣係必死之處致命日子又符法文之限考諸實因已極明的元犯之始換父子終疑韓哥則宋尙源之見於當場節次莫掩金明哲之聞於兇身奸情自吐檢狀三報而眞贓畢露査啓再登而鐵案已成不思替當之義一向抵賴倫理殆乎斁絕情節一直兇獰請分付道臣更加嚴訊期於取服敎以渠之成獄時隱匿非逃也必是福䝺之使之避也苟非然者興太亦具彝性寧有他語於其間至於韓哥則同參之情跡難掩則亦安知興太則曖昧韓哥是當者乎在逃已久尙未捉得者寧有如許紀綱分付地方官及各鎭營刻期跟捕興太則韓哥捉來間姑爲停刑
정조 22년 · 강
命洪原囚朴儀順減死酌配
정조 22년 · 목
刑曹啓言洪原囚朴儀順獄事就議大臣則右議政李秉模以爲致命之在觸而實因之懸踢雖甚做錯信天之死於儀順則一也想其頭勢甚於足踢無容更議云矣臣等以爲禁葬太遠誠爲近來痼弊朝禁至嚴則渠以無步數之人冒法廣占勒奪墓舍其豪橫之習何所不爲惟彼金信天爲其父祖買田營窆將撤田中之草幕兇身儀順公然禁斷乃以纕服之身脫其喪巾頭觸信天之胸二觸三仆致命於六日之內其情狀之兇獰擧措之駭悖十目莫掩三尺難逭而但其被傷在於頭觸而實因爲被踢其觸在於胸而痕在肋脇又不堅硬反稱柔軟如非檢狀之或疏必是獄情之可疑請分付道臣更加嚴査究覈啓聞後稟處敎以頭有骨脇肋亦有骨兩骨相擈而觸之者有意受觸者無心以無心當有意頭之觸也豈下於足以踢手以打乎疑固在觸無疑亦在觸而大臣言以致命之在觸實因之懸踢爲做錯卿等言又以爲觸在於胸而痕在脇肋反致柔軟獄情可疑云云於是乎大覺初見之泛忽且悶旱錄囚必欲求生於必死且況本道六囚未見疑輕之端此回啓入來之前先繹錄啓之案耿耿一念在於該道之恐無減律之類今則足可藉卿等之言活此囚心甚豁然朴儀順身分付道臣減死酌配
정조 22년 · 강
推吏曹堂上任希存
정조 22년 · 목
承旨李晩秀啓言卽者祈雨祭獻官單子中龍山江獻官知敦寧府事朴宗甲以知敦寧書入奏御文字有此不審當該吏曹堂上請推考從之
정조 22년 · 강
遞承旨李海愚魚用謙李始源以沈晉賢蔡弘遠任希存姜忱代之竝前望也
정조 22년 · 목
敎曰奉命承旨及有實病承旨竝許遞
정조 22년 · 강
命前備局有司堂上李書九仍任校正穀簿仍飭此後無敢逡巡
정조 22년 · 목
敎曰穀簿成册承命校正之際間爲坐罷難付生手備局前堂李書九仍任牌招使之著意擧行此後無敢逡巡事一體嚴飭因書九違召政院捧入推考傳旨敎以勿施前牌催促
정조 22년 · 강
命漢城府堂郞及南部郞官竝推考當該捕將越俸十等該校嚴勘
정조 22년 · 목
備局啓言南部屯之契人家失火在於今月十五日夜初更而捕廳禁盜單子之呈于政院在於翌日辰時京兆單子呈於巳時前後飭敎何如而擧行若是稽忽該廳該府校吏已自本司棍治當該捕盜大將京兆堂上不可無警請竝姑先從重推考該府該部郞官令該府拿問處之允之敎以該部該府轉報之際已致遲滯堂郞竝推考捕將則前此屢勤飭敎之下一味漫忽可謂求其說而不得因飭敎擧行之事若此則其戢盜之不嚴推此可知當該捕將越俸十等該校令攸司照律嚴勘
정조 22년 · 강
遞左尹徐有大以沈晋賢代之使之待開門肅拜後受香前望也
정조 22년 · 목
晋賢以再次祈雨祭獻官差下敎曰例遣宰臣職雖二品不可以近侍職銜受香獻官沈晋賢承宣本職許遞左尹年老許遞其代除授使之待開門肅拜後受香
정조 22년 · 강
命北漢山城頹圮處改築時監董將校施賞有差
정조 22년 · 목
總戎廳啓言北漢山城城堞頹圮處三軍門各隨字內四月初九日始役改築今月十六日畢役敎以看役人等考例別單又因總廳三軍門監董將校姓名別單敎以三營監官邊將除授其餘將校帖加
정조 22년 · 강
命龍巖寺庫舍燒燼時管庫將校令新帥棍治
정조 22년 · 목
刑曹啓言因龍巖寺庫舍燒燼事有管厙庫校考法嚴治之命矣該校金宅坤係是出身請令義禁府處之敎以莫非將臣不能檢飭之致該校何知移送尤猥矣令新帥決棍懲勵
정조 22년 · 강
命秋曹時囚王道寬放送
정조 22년 · 목
刑曹啓言王道寬過齋後更爲嚴杖事命下矣王道寬更爲各別嚴杖一百敎以放送
정조 22년 · 강
命金吾時囚尹㬘令該道査啓後議處李龜錫除刑推議處仍令廟堂飭嶺南伯勘簿
정조 22년 · 목
義禁府啓言密陽前府使尹㬘原情以爲渠於昨年五月到任而邑弊民瘼殆無餘地又値秋事之大無民皆遑遑若有朝夕渙散之慮故以朝家蠲恤之德意多般慰諭僅得安接當其捧糴之時多費心力隨其方便三萬石各穀艱捧二萬餘石會付穀一萬五千石如數準勘營還未捧九千石卽代捧條而三千石以年代捧其外六千石勢同弩末萬無徵捧之路故不得已以實狀往復營門仍以停捧至於耗落先捧以外面觀之雖甚苟且而亦出於從民願除後弊蓋災年貧民所食還上未能盡納翌年竝新舊耗落備納則所入幾倍爲害反甚故自願先納且營還乃盡分取耗者而未捧之夥然極爲悚悶妄料以取耗仍分猶勝於臥還反作再三趑趄末乃許施每石以三錢酌定收捧除送營耗作錢條又給色庫例食條其餘官用條添補賑資而本邑以被災尤甚不得不設賑而道臣以道內多公賑之邑爲悶穀簿之多縮私書公牒每戒商量故感其意不自量力遽請私賑而到任未久才乏幹辦無他措手論報巡營貸得會外營穀幸以分排賑饋勢將措備充報故以若干月俸用餘漕倉所出傳關價竝上項官落條合近三千兩經紀作穀之際時當結錢收捧民間亦立辦出無路云面任收民願援例請報防納結錢故採其物情量其利害一色穀一兩錢自是常定之價亦足爲災民副怨之道故依其願防給結錢使之待秋納穀而色落則減給軍保雜頉則本色纔經癸丑甲寅査正而到今籍簿紊亂黃白之冤徵不少故昨秋欲爲釐正別定監色躬自看檢溯考來歷則其中或不無指東謂西以生謂死奸僞多端不可不推捉覈實而時適亢旱仍判大歉故災年擾民亦可悶姑停査役以待麥秋其間散丁之隨得隨補已爲二百餘石而書啓中不爲區別云請刑推得情敎以全篇右袒道伯極口分疏其中軍丁一事與未遞諸倅其罪一般分付該道亦爲査啓後議處該道伯尙不勘簿至今不卽出代豈非苟且之甚令廟堂嚴飭又啓言新寧前縣監李龜錫原情以爲本縣以孔道弊局辛壬以來荐値凶荒無論吏奴還逋許多自乙卯到官至丙辰秋窮査詳覈則流來各逋爲七千六十餘石故一邊論報營門一邊刻期督捧所謂負逋之類無非貧殘破落之戶多者至千餘石小不下數百餘石雖至蕩盡家藏而萬無畢捧之勢以米太租本色所捧僅爲三百餘石其餘則以穀準捧實無其策往復營門以錢代捧果如繡啓此是渠自到官初擧行而負逋各人移囚營獄或刑或配則實非數載掩置之事以錢代捧之後若復分給於貧殘吏奴則到秋捧糴其勢末由而其所負逋且將依舊矣不得已齊會境內上下民人商量區處之道則衆民輩皆以爲此邑吏奴逋蓋由於稍實之民不願受糶給價倉色拔去於分給之秩當分還穀元數自在庫中故奸細吏奴輩乃有乘時舞弄之弊究其弊源都在於饒戶之不受還今此逋還所捧分給此類以杜日後之弊云故一依民人之言抄出富民年年不受還之類則爲一千六百餘戶隨其家樣分三等多者四石次者三石下者二石其餘元戶則所分不過一石或十餘斗始而關由上營旋又一從民情則雖異於勒捧勒給而至於邑民之流亡在於遞歸之後其問委折實所不知云請刑推得情敎以除刑推議處
정조 22년 · 강
命楊州前牧使申鳳朝勘罪勿論
정조 22년 · 목
義禁府啓言楊根囚推罪人黃載坤獄案判付有當該楊州牧使問名令該府拿問處之之命矣當該楊州牧使申鳳朝下去廣州地請依例發遣府書吏拿來敎以係是喪前所犯勿論
정조 22년 · 강
遣承旨詣健元陵奉審局內諸陵一體奉審
정조 22년 · 강
遣承旨詣龍山江楮子島再行祈雨祭受香所奉審摘奸
정조 22년 · 강
召見備局有司堂上李時秀趙鎭寬李書九于重熙堂
정조 22년 · 강
命密陽府燒戶令地方官拔例出力斯速奠接後報于廟堂以聞
정조 22년 · 목
慶尙假都事金仁柱以密陽府民家三十三戶失火馳啓敎以賑餘民事極爲矜惻嚴飭地方官拔例出力使之斯速奠接後形止報于廟堂使之草記
정조 22년 · 목
政院以勉兢方在罷散啓命敍用
정조 22년 · 강
命七陵舊池隨卽疏鑿令禮曹嚴飭齋郞以擧條書付齋壁常目遵行崇陵池塘亦飭齋郞疏鑿
정조 22년 · 목
承旨李晩秀啓言今春京畿監司李在學陵奉審啓本判付有洞口外舊池疏鑿承旨或道伯奉審留意審察復命時以其所見書啓或狀啓之命臣於今日奉審之行陵洞口外舊池詳細審察則今年三月新加疏鑿樹栅貯水目今所見極其澄闊無沙壅草蕪之慮問其疏鑿之式則間三年一鑿役丁則各陵守護軍合力擧行物力則自楊州牧進排云此是火巢內都水口非比尋常池渠向來飭敎寔出於爲所重之聖意而嗣後修治之方恐有日久漸懈之弊臣旣登筵敢此仰達敎以更當考其勤慢如或塡土不待間三年之限着意隨卽疏鑿之意令禮曹嚴飭齋郞以此擧條書付齋壁俾各常目遵行又敎以崇陵洞口內池塘亦爲看審而疏鑿亦果如何晩秀曰臣果一體看審而久未疏治土塡水淺池西一面蓮方發花而亦未茂密矣敎以此亦嚴飭齋郞爲先疏鑿以其形止報來後令禮曹草記此後亦爲隨塡隨鑿
정조 22년 · 강
命假注書呂東植拿處
정조 22년 · 목
政院啓言奏御文字何等審塡而今此都承旨李晩秀擧條批旨中有所落漏不書揆以事體極爲可駭此與尋常做錯有異當該注書所當重勘而本院請推外無他罰何以爲之敎以拿處
정조 22년 · 강
命五經百篇尊經閣奉安時告由聖廟儀節依朔望祭例爲之告由退期更待下敎
정조 22년 · 목
禮曹判書趙尙鎭啓言五經百篇尊經閣奉安時告由於聖廟儀節用五禮儀所載朔望祭禮事有命矣取考五禮儀圖式則朔望祭無牲幣告事由有牲幣今此告由於聖廟時當有牲幣而旣用朔望儀節則有不敢循例擧行故敢此仰達敎以只依朔望祭例爲之而亦有編輯姑未始役之書待訖役當同爲告由告由退期更待下敎以此意分付成均館
정조 22년 · 강
推兵曹判書李時秀宣傳官金宅基拿處